Je soꞌu wane kaꞌi,
antüshi wane wayuu noꞌutku na karalouktamaajanakana nünainmüin Jesús süpüla asakirayawaa nia shiiꞌiree naapülijüinjachin nia nüsouktapa:
—Ekirajüikalee,
¿kasa taaꞌinrüinjatka süpüla eeinjachin taya nümaa Maleiwa waneepia süchikijee ouktaa?
—nümakalaka nümüin Jesús.
Asouktüshi Jesús:
—Piꞌraajüin maꞌi tü nüshajalakat Moisés.
¿Kasa paaꞌinrüinjatka saashin?
—nümakalaka Jesús nümüin.
Nüsouktakalaka chi wayuukai:
—Tü taashajeꞌerakat,
müsü mayaa:
“Maleiwa,
chi Pümaleiwasekai,
anashi aire püpüla waneepia süka süpüshua paaꞌin.
Anashi jülüjüle paaꞌin Maleiwa waneepia”.
Je eesü waneꞌeya:
“Anasü aire püpüla wayuu süpüshua maa aka alin pia püpülajiraa”,
müsü sünüiki tü karalouktakat —nümakalaka chi wayuukai nümüin Jesús.
—Shiaꞌaya maꞌi tia.
Lotüsü pünüiki.
Anasü müleka paaꞌinrüle tia süpüshua süpüla eeinjachin pia nümaa Maleiwa waneepia süchikijee ouktaa —nümakalaka Jesús nümüin.
Otta müshia chi wayuukai,
sütüma isain nüchiki asouktaa niꞌipajee Jesús,
nüsakirakalaka nüchikua:
—Je saꞌakajee tü wayuukolüirua süpüshua,
¿jaralii na aijanakana tapüla paajüin?
Nüküjain jooluꞌu Jesús nüchiki wane wayuu nümüin süpüla nikirajüinjachin nia sünain alinjatüin wayuu süpüshua nüpüla:
“Eeshi wane wayuu oꞌunüshi chajee Jerusalénjee chamüin chaꞌaya Jericómüin.
Wanaakalaka nümaa wane wayuuirua kaꞌruwarannuu suluꞌu wopukot.
Saakajüin nükorolo süpüshua sünain süsheꞌejüin maꞌi nia sünain suꞌunaꞌalüin naaꞌin.
Süpütüin nia ouktapünaain.
Shiasa süchikijee tia,
nülatakalaka wane sacerdote judío suluꞌupünaa tü wopukot eejachire chi wayuukai palastüin.
Je niꞌraiwaꞌaya nia,
ayakalaashi waneepünaa saꞌata wopukot.
Nülatakalaka joo wane wayuꞌuya nuuꞌuliwoꞌu Leví.
Akaataaja chiijaꞌa,
niꞌraiwaꞌaya wayuukai palastüin,
ayakalaashi waneepünaa saꞌata wopukot.
Niweetaakalaka joo wane wayuu Samariajeꞌewai,
nnojoishi judíoin.
Aluꞌujasa chii,
niꞌraiwaꞌaya wayuukai palastüin suluꞌu wopukot,
nümüliajüin nia naaꞌinyaka.
Nürütkaakalaka nünainmüin sümaa nüshorotirüin seita ooꞌulaka wiino saaꞌu tü nülioꞌukot,
sünain nükoꞌoyolüin shia süka kuluulu.
Noꞌotokalaka chi mayeinshikai saaꞌu neꞌejena sünain nüntirüin nia suluꞌumüin wane atunkülee süpüla naaꞌinmajüinjachin nia chaꞌaya.
Je mapa wattaꞌamüin süpülapünaa nuꞌunüin,
naapakalaka wane neerü piamasü kanüliasü ‘denario’ nümüin chi aaꞌinmajüikai tü atunküleekat,
sünain nümüin nümüin:
‘Anuu tüü,
taapüin pümüin.
Jalia tapüla chi wayuukai.
Jamaleꞌein müleka cheꞌojaale pümüin sooꞌomüin,
piꞌitaajeerü neꞌe.
Tawalaajeerü pümüin taleꞌejapa’,
nümakalaka nümüin”.
Asakinnüshi joo chi karalouktamaajachikai nütüma Jesús:
—Naꞌakajee na apünüinshiikana wayuu,
¿jarai saaꞌin pümüin aika apüla chi wayuukai aꞌyaajünüshikai?
—nümakalaka.
—Nia chi amüliajakai chi wayuukai —nümakalaka nümüin Jesús.
—Puꞌuna paaꞌinraiwa eekai müin aka tia —nümakalaka Jesús nümüin.